เงินบาทปิดตลาดนิวโลว์รอบ13 ปี
ธนาคารกรุงศรีอยุะยา รายงาน เงินบาทปิดตลาดที่ระดับ 31.01/03 ทำนิวโลว์รอบ 13 ปี แนวโน้มยังแข็งค่า
8 ก.ย. 2553

ธนาคารกรุงศรีอยุะยา รายงาน เงินบาทปิดตลาดที่ระดับ 31.01/03 ทำนิวโลว์รอบ 13 ปี แนวโน้มยังแข็งค่า
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดที่ระดับ 31.01/03 บาท/ดอลลาร์ ปรับตัวแข็งค่าจากช่วงเปิดตลาดเช้านี้ที่ระดับ 31.15/17 บาท/ดอลลาร์ โดยเป็นการปรับตัวแข็งทำสถิติต่ำสุด(นิวโลว์)ในรอบ 13 ปี และยังคงมีโอกาสปรับตัวแข็งค่าต่อเนื่อง ขณะที่ค่าเงินในภูมิภาคยังมีแนวโน้มปรับตัวแข็งค่าตามแรงไหลเข้าของเงินทุนต่างประเทศแต่เปลี่ยนแปลงไม่มากนัก
"ปรับตัวแข็งค่าลงมาค่อนข้างเยอะ ชดเชยเมื่อวานที่สะดุดไป แต่ยังไม่หลุด figure หลังนักลงทุนคลายความกังวลเรื่องที่แบงก์ชาติจะออกมาตรการดูแลค่าเงินบาท" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 83.77/80 เยน/ดอลลาร์ ปรับตัวอ่อนค่าเล็กน้อยจากระดับ 83.72/74 เยน/ดอลลาร์ ส่วนเงินยูโรอยู่ที่ระดับ 1.2695/2697 ดอลลาร์/ยูโร ปรับตัวแข็งค่าเล็กน้อยจากระดับ 1.2690/2692 ดอลลาร์/ยูโร
นักบริหารเงิน คาดว่า วันพรุ่งนี้เงินบาทมีโอกาสปรับตัวแข็งค่าต่อเนื่อง โดยมองกรอบการเคลื่อนไหวไว้ที่ 30.90-31.15 บาท/ดอลลาร์